Makhura se nuwe LUR’e ‘boesem nie vertroue in’David Makhura, premier van Gauteng. Foto: GCIS Nie die DA óf die VF Plus is danig beïndruk met verskeie van die Gautengse premier, David Makhura, se uitvoerende raadslede nie. Makhura het sy nuwe LUR’e Woensdagoggend bekend gemaak. Hulle word môre beëdig. “Dit is kommerwekkend, maar nie verrassend nie, dat die lys ŉ hele klomp individue insluit met ŉ treurige geskiedenis in die staatsdiens,” het Solly Msimanga, die DA se koukusleier in Gauteng gesê. Die VF Plus het in reaksie op Makhura se LUR’e gesê hulle “boesem nie veel vertroue in om ŉ beter toekoms te skep vir Gauteng en sy inwoners nie”. Msimanga het die aanstelling van Faith Mazibuko as LUR vir gemeenskapsveiligheid as ŉ “absolute ramp” bestempel. Mazibuko, voorheen die LUR vir sport, kuns, kultuur en ontspanning, was vroeër vanjaar in die pekel nadat ŉ klankgreep waarin sy op werknemers skree aan die lig gekom het. In die opname skree ŉ woedende Mazibuko: “Dit is duidelik dat julle nie gereed is om in dié omgewing te werk nie. Julle beter julle werk doen of waai … watter ander departement het ŉ wit vrou as hoof van die departement? Niemand, behalwe nasionaal nie. Dit is hoekom sommige departemente nie ŉ Indiese of wit vrou soek nie … en dit gaan nie oor rassisme nie,” het Mazibuko destyds uitgevaar. Die VF Plus het ook Mazibuko se aanstelling veroordeel. “Sy is bekend vir haar rassistiese opmerkings teenoor senior amptenare van haar vorige departement waaroor die VF Plus ŉ klag teen haar by die Menseregtekommissie ingedien het. Dit is ŉ skande dat die ANC ŉ persoon wat skuldig bevind is aan rassistiese optrede, op dié wyse beloon,” het adv. Anton Alberts, die VF Plus se koukusleier in die provinsie, gesê. Panyaza Lesufi, voorheen die omstrede LUR vir onderwys in Gauteng, is voortaan LUR vir finansies en e-regering. Die VF Plus het sy verwydering uit die onderwysportefeulje as die enigste ligpunt verwelkom. “Lesufi se plasing skep egter nuwe onsekerhede omdat hy voorheen gewys het hy is nie in staat om sy departement behoorlik te bestuur nie. Nou is hy weer in ŉ baie belangrike pos aangestel,” het Alberts gesê. Die DA het Lesufi ŉ “feitemasseerder” genoem en sy kennis van finansies bevraagteken. “Die aanstelling van Lebogang Maile as LUR vir menslike nedersettings en samewerkende regering en tradisionele sake is sonder twyfel die verkeerde besluit. Agtereenvolgende LUR’e het dié portefeulje wanbestuur en die provinsie se behoeftiges haweloos gelaat,” het Msimanga gesê. Msimanga het gesê Jacob Mamabolo se nuwe rol as LUR vir paaie en vervoer laat ook veel te wense oor. “In sy vorige hoedanigheid as LUR vir infrastruktuurontwikkeling het sy vele toesprake en grootpratery weinig opgelewer. “Verskeie van die ander LUR’e is nuwelinge en moet eers hul vermoëns bewys om Gauteng se ingewikkeldhede en behoeftes te verstaan.” Msimanga het gesê die ANC het ŉ klein meerderheid in die provinsie en gaan nie enige kans hê om sy verantwoordelikhede te ontduik, “soos wat die party al herhaaldelik in die verlede gedoen het nie”. Alberts het gesê die ANC se meerderheid van ŉ enkele setel in die Gautengse wetgewer bied aan die VF Plus die geleentheid om strategies met ander partye saam te werk om te verseker die ANC neem nie verkeerde besluite nie, en ook om sy eie mosies en wetgewing deur te voer.